钦定古今图书集成/明伦汇编/人事典/第041卷 > 《礼记》 > 《檀弓》
## 钦定古今图书集成/明伦汇编/人事典/第041卷 > 《礼记》 > 《檀弓》

“幼名，冠字，五十以伯仲，死谥”，《周道》也。

〈注〉凡此之事，皆周道也。殷以上有生号，仍为死后之称，更无别谥，尧、舜、禹、汤之类是也。周则死后别立谥。朱子曰：“《仪礼》贾公彦《疏》云：‘少时便称伯某甫，至五十乃去某甫而专称伯仲，如今人于尊者不敢字之，而曰几丈之类’。”

又

卒哭而讳生，事毕而鬼事始已。既卒哭，宰夫执木铎
以命于宫曰：“舍故而讳新。”自寝门至于库门。

〈注〉高祖之父当迁者，讳多则难避，故使之舍旧讳而讳新。死者之名也，以其亲尽故尽，故可不讳。“库门”，自外入之第一门，亦曰“皋门。”

二《名不偏讳》。夫子之母名征在，言在不称征，言征不
称在。